KOMMISSIONENS FORORDNING (EF) Nr. 2521/98 af 24. november 1998 om ændring af forordning (EF) nr. 577/97 om visse gennemførelsesbestemmelser til Rådets forordning (EF) nr. 2991/94 om handelsnormer for visse smørbare fedtstoffer og til Rådets forordning (EØF) nr. 1898/87 om beskyttelse af benævnelserne for mælk og mejeriprodukter i forbindelse med afsætning

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2991/94 af 5. december 1994 om handelsnormer for visse smørbare fedtstoffer (1), særlig artikel 8,

under henvisning til Rådets forordning (EØF) nr. 1898/87 af 2. juli 1987 om beskyttelse af benævnelserne for mælk og mejeriprodukter i forbindelse med afsætning (2), senest ændret ved akten vedrørende Østrigs, Finlands og Sveriges tiltrædelse, særlig artikel 4, stk. 2, og

ud fra følgende betragtninger:

I artikel 2, stk. 1, i Kommissionens forordning (EF) nr. 577/97 af 1. april 1997 om visse gennemførelsesbestemmelser til Rådets forordning (EF) nr. 2991/94 om handelsnormer for visse smørbare fedtstoffer og til Rådets forordning (EØF) nr. 1898/87 om beskyttelse af benævnelserne for mælk og mejeriprodukter i forbindelse med afsætning (3), senest ændret ved forordning (EF) nr. 1298/98 (4), er der fastsat bestemmelser for angivelse af fedtindholdet i smørbare fedtstoffer, bortset fra produkter omhandlet i forordning (EF) nr. 2991/94 med et minimumsfedtindhold på 80 %; der er i artikel 2, stk. 3, i forordning (EF) nr. 577/97 samt i bilag II til nævnte forordning fastlagt en metode til efterprøvning af overholdelsen af disse bestemmelser; tidspunktet for denne metodes anvendelse er blevet udskudt til den 1. januar 1999, for at brugerne kan opnå større erfaringer hermed, og for at der på grundlag af de resultater, der meddeles Kommissionen, kan foretages en grundig undersøgelse af nævnte metodes anvendelighed;

det er efter gennemgang af de fremsendte oplysninger blevet konstateret, at de tolerancer, der er fastsat for efterprøvning af det angivne fedtindhold, er for snævre; det er derfor rimeligt at gøre tolerancerne dobbelt så store, for så vidt angår gennemsnittet af resultaterne af de udtagne prøver samt de individuelle resultater; på denne baggrund er det ikke længere muligt at opretholde kravet om, at hver prøve skal være i overensstemmelse med de grænseværdier, der er anført i bilaget til forordning (EF) nr. 2991/94; det bør fastsættes, at det fastslåede gennemsnitsfedtindhold skal være i overensstemmelse med nævnte grænseværdier;

de i denne forordning fastsatte foranstaltninger er i overensstemmelse med udtalelser fra de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EF) nr. 577/97 foretages følgende ændringer:

1) I artikel 2 foretages følgende ændringer:

a) I stk. 1 affattes litra b) og c) således:

»b) gennemsnitsfedtindholdet må højst afvige med ± 1 point fra den anførte procentsats. De individuelle prøver må højst afvige med ± 2 point fra den anførte procentsats.

c) gennemsnitsfedtindholdet skal under alle omstændigheder være i overensstemmelse med de grænseværdier, der er anført i bilaget til forordning (EF) nr. 2991/94.«

b) Stk. 2 affattes således:

»2. Uanset stk. 1 skal det anførte indhold for de produkter, der er nævnt i litra A, nr. 1, litra B, nr. 1, og litra C, nr. 1, i bilaget til forordning (EF) nr. 2991/94, svare til produktets minimumsfedtindhold.«

2) Bilag II affattes således:

»BILAG II

Kontrol af det angivne gennemsnitsfedtindhold i smørbare fedtstoffer

Der tages fem stikprøver fra det parti, der skal kontrolleres og analyseres. Der anvendes følgende to procedurer:

A. Det aritmetiske gennemsnit af de fem opnåede resultater sammenlignes med det angivne fedtindhold. Det antages, at det angivne fedtindhold er overholdt, hvis det aritmetiske gennemsnitsfedtindhold ikke afviger mere end 1 procentpoint fra det angivne fedtindhold.

B. De fem individuelle resultater sammenlignes med det toleranceinterval (± 2 procentpoint angivet fedtindhold), der er omhandlet i artikel 2, stk. 1, litra b). Hvis forskellen mellem de fem individuelle resultaters maksimumsværdi og minimumsværdi er mindre end eller lig med 4 procentpoint, antages det, at kravene i artikel 2, stk. 1, litra b), er overholdt.

Når overholdelsen er fastslået efter litra A og B, anses partiet under kontrol for at overholde kravet i artikel 2, stk. 1, litra b), også selv om en af de fem værdier falder uden for tolerancen på ± 2 procentpoint.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. november 1998.

På Kommissionens vegne

Franz FISCHLER

Medlem af Kommissionen

(1) EFT L 316 af 9. 12. 1994, s. 2.

(2) EFT L 182 af 3. 7. 1987, s. 36.

(3) EFT L 87 af 2. 4. 1997, s. 3.

(4) EFT L 180 af 24. 6. 1998, s. 5.